Ордошах гипс кени

Ордошах гипс кени  Баткен облусунун Кадамжай районунда, Үч-Коргон кыштагынан 6  км түштүк-чыгышта, деңиз деңгээлинен 1200–1300 м бийиктикте. Алай кырка тоосунун түндүк этегинде, 1953–54-ж. "Средазгеолнеруд" трести тарабынан геол. чалгындоо жумуштары жүргүзүлүп, запасы эсептелген. Кен аймагында мезозой жана кайнозой замандарында пайда болгон чөкмө тектер кеңири таралган. Гипс бор мезгилинин үстүнкү катмарындагы чопо тоотектеринин арасында эки горизонтту түзүп жатат. Алардын калыңдыгы 4,9 жана 6 м; 93,6% гипстен, 5%ке чейин ангидриттен турат. Гипс ак, тыгыз массивдүү, көмүскө кристаллданган. Технологиялык касиети боюнча 1-сорттогу курулуш жана калып гипсин алууга болот, ошондой эле айыл чарбасында – кыртышты гипстендирүүгө жана цемент өндүрүшүндө пайдаланса болот. Бирок, адегенде жанчып майдалоо жана ысытуу керек. Запасы А+В+С1 категориясы боюнча 1133 миң т. 1966-жылга карата калган запасы А+В+С1 категориясы боюнча 1111 миң т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары